tartuNLP/wikipedia-smugri-20251201 huggingface dataset:
Sisäilmayhdistys

Sisäilmayhdistys ry on vuonna 1990 perustettu yhdistys, jonka tarkoituksena on edistää rakennusten terveelliseen ja viihtyisään sisäilmastoon tähtäävää työtä. Yhdistyksen tehtävänä on parantaa tiedonsiirtoa tutkimuksesta käytäntöön sekä valistaa rakennusten asukkaita, käyttäjiä ja omistajia ylläpitämään hyvää sisäilmastoa. Yhdistyksen toiminnan rahoitus perustuu pääasiallisesti kannattajajäsenmaksuihin ja hankekohtaisiin toimeksiantoihin. Osa yhdistyksen julkaisemista tuotteista on maksullisia. Sisäilmayhdistyksellä on merkittävä rooli sisäilman laatua koskevassa valistustyössä. Yhdistys on vaikuttanut muun muassa rakennusten mallityöselitysten tarkastuksiin sekä Rakennustietosäätiön RT- ja LVI-kortteihin. Yhdistyksen saavutuksia on merkittävä vaikuttaminen "Sisäilmaston, rakennustöiden ja pintamateriaalien luokitus" -ohjeeseen. Sen tuloksena Rakennustietosäätiössä on käynnistetty rakennusmateriaalien M1-luokitus. 
Julkaisutoiminta.
Vuonna 1996 Sisäilmayhdistys julkaisi opetushallituksen tuella Rakennusten sisäilmasto ja LVI-tekniikka -oppikirjan. Yhdistys julkaisee myös "Sisäilmauutiset"-lehteä, joka ilmestyy neljä kertaa vuodessa. Sisäilmayhdistys toimii aktiivisesti sisäilmastotutkimuksen edistämiseksi Suomessa. Yhdistyksen aloituksesta ja koordinoimana toteutettiin vuonna 1997 projekti, joka johti Tekesin Terve talo -teknologiaohjelmaan. Osana Terve talo -teknologiaohjelmaa TKK:n LVI-laboratorio laati Terveen talon toteutuksen kriteerit -oppaat, jotka antavat käytännön ohjeita Sisäilmastoluokituksen tavoitteiden saavuttamiseen. Sisäilmayhdistys on myös laatinut käyttäjien terveyttä koskevat kriteerit kiinteistöjen ja uudisrakennushankkeiden PromisE-ympäristöluokituksiin.
Sisäilmastoseminaari.
Yhdistyksen tiedotustoiminnan kulmakivi on ollut vuosittain pidettävä sisäilmastoseminaari. Se on Suomen laajin sisäilma-alan tapahtuma, johon osallistuu asiantuntijoita tekniikasta lääketieteeseen. Seminaariesitelmät kootaan osallistujille maksutta, ja sitä myydään myös jälkikäteen. Sisäilmastoseminaarin tarkoituksena on esitellä suomalaista sisäilmastotutkimusta. Muina järjestäjinä toimivat SIY Sisäilmatieto ja Teknillisen korkeakoulun LVI-laboratorio. Seminaarin päärahoittajana on Sosiaali- ja terveysministeriö. Seminaarin yhteydessä järjestetään yritysnäyttely, joka osaltaan mahdollistaa seminaarin taloudellisen toteutuksen. Vuonna 2009 seminaari järjestettiin 24. kerran, ja ilmoittautuneita osallistujia oli noin 900. Sisäilmastoseminaari on Suomen laajin sisäilma-alan tapahtuma, johon osallistuu asiantuntijoita tekniikasta lääketieteeseen. Seminaariesitelmät kootaan osallistujille maksutta, ja sitä myydään myös jälkikäteen.
Kotkan kaupunginteatteri

Kotkan Kaupunginteatteri on Kotkassa toimiva ammattiteatteri. Keskuskadulla sijaitsevassa teatterirakennuksessa on kaksi näyttämöä. Suurella näyttämöllä on 362 paikkaa ja Naapuri-näyttämöllä 160 paikkaa. Teatterin näyttämönä myös toimivassa ravintola Kairossa Satamakadulla on 150 paikkaa.
Historia.
Ennen oman ammattiteatterin perustamista Kotkassa oli harrastajateatteritoimintaa ja siellä vieraili kiertäviä teattereita Viipurista ja Helsingistä. Vuonna 1907 Kotkaan valmistui työväentalo (nykyinen Kotkan konserttitalo), jonka rakentamisesta syntyneiden velkojen maksuun tarvittiin rahaa. Työväenyhdistys keräsi sitä muun muassa teatteriesityksillä ja näin 1908 Kotkaan syntyi "Kotkan työväenteatteri". Kymmenisen vuotta myöhemmin Kotkaan perustettiin kilpaileva "Kotkan Näyttämö" (vuodesta 1934 Kymenlaakson Maakuntateatteri), joka oli puolestaan taustaltaan porvarillinen. Teatterit yhdistyivät 1940 ja uuden teatterin nimeksi tuli "Kotkan Maakuntateatteri". Kotkan Kaupunginteatteri Oy muodostettiin vuonna 1951, ja sen koko osakekannan omistaa Kotkan kaupunki. 
Kotkan Kaupunginteatteri on toiminut nykyisessä osoitteessa Keskuskadulla vuodesta 1948 lähtien arkkitehti Väinö Vähäkallion suunnittelemassa alun perin suojeluskuntataloksi vuonna 1927 rakennetussa talossa. Teatteria laajennettiin vuonna 1961. Vuosina 2004–2005 tiloihin tehtiin merkittävä laajennus ja peruskorjaus. Varsinaisen teatterirakennuksen lisäksi Kotkan Kaupunginteatteri on esiintynyt ravintola Kairossa vuodesta 1986. Teatterirakennuksen edustalle pystytettiin vuonna 2005 Kotkan veistospromenadiin kuuluva Olavi Mantereen veistos "Ovidiuksen tanssi".
Mirja

Mirja on naisen etunimi, tunnetuin suomalainen muunnelma heprealaisesta nimestä Mirjam. Suomessa nimi oli huhtikuuhun 2025 mennessä annettu 21 136 naiselle ja alle viidelle miehelle. Hieman yli puolet heistä on syntynyt 1940- ja 1950-luvuilla. Mirjan nimipäivä on 30. huhtikuuta. Almanakkaan nimi otettiin vuonna 1929.
Mirjami

Mirjami on naisen etunimi, suomalainen muunnelma heprealaisesta nimestä Mirjam. Suomessa nimi oli vuoden 2019 loppuun mennessä annettu 21 359 naiselle ja alle viidelle miehelle. Mirjamin nimipäivä on 30. huhtikuuta.
Mirkka

Mirkka on naisen etunimi, suomalainen muunnelma heprealaisesta nimestä Mirjam. Suomessa nimi oli huhtikuuhun 2025 mennessä annettu noin 780 henkilölle, joista suurin osa on syntynyt 1900-luvun loppupuolella. Mirkan nimipäivä on 30. huhtikuuta.
HMS Liverpool (11)

HMS Liverpool (viirinumero 11) oli Britannian kuninkaallisen laivaston Gloucester-luokan kevyt risteilijä.
Valmistus.
Alus tilattiin Fairfieldin telakalta, missä köli laskettiin 17. helmikuuta 1936. Alus laskettiin vesille 24. maaliskuuta 1937 ja valmistui 2. marraskuuta 1938.
Palvelus.
Vuonna 1939 alus oli Itä-Intian laivastoaseman 4. risteilijäviirikössä, kunnes marraskuun puolessavälissä siirrettiin 5. risteilijäviirikköön Kiinan asemalle. Alus siirrettiin 20. toukokuuta 1940 Välimerelle, jossa se kahdeksan päivää myöhemmin osallistui Espero-saattueen taisteluun. Taistelun aikana alukseen osui yksi 4,7 tuuman kranaatti.
Alukseen osui 29. heinäkuuta lentopommi, joka ei kuitenkaan aiheuttanut merkittäviä vaurioita. Alukseen 14. lokakuuta osunut Italian ilmavoimien lentokoneen laukaisema torpedo aiheutti suuret vauriot lennättämällä muun muassa A-tornin katon pois paikaltaan. Alus tehtiin tilapäiskorjaukset Aleksandriassa, mistä se purjehti huhtikuussa Mare Islandille Kaliforniaan telakalle. Alus palasi maaliskuussa 1942 palvelukseen.
"Liverpool" liitettiin 18. risteilijäviirikköön Scapa Flowhun suojaamaan Jäämeren saattueita. Alus kuitenkin siirrettiin 5. kesäkuuta Välimerelle operaatio Harpooniin. Alukseen osui 14. kesäkuuta lentokoneesta laukaistu torpedo vasempaan kylkeen etummaisen konehuoneen kohdalle. Osuma lamautti aluksen täydellisesti, joten se piti hinata Gibraltarille. Aluksen vuoto paikattiin, jonka jälkeen se purjehti Rosythiin telakalle, jonne se saapui heinäkuussa.
Vaikka korjaukset valmistuivat heinäkuussa 1943, alus palasi palvelukseen vasta toukokuussa 1944, jolloin se siirrettiin huolto ja ylläpito tehtäviin. Alus ei kokenut uusia tehtäviä sodan aikana, vaan se siirrettiin lokakuussa 1945 Välimeren laivaston 15. risteilijäviirikköön.
Alus oli Välimerellä 15. ja 1. risteilijäviiriköissä pääosan ajasta lippulaivana, kunnes se poistettiin palveluksesta huhtikuussa 1952. Alus laitettiin poistolistalle ja siirrettiin 1958 BISCOlle romutettavaksi. Alus hinattiin 27. kesäkuuta Portsmouthiin, jonne se saapui 2. heinäkuuta McLellan Ltd:n Bo'nessin telakalle romutettavaksi.
Przed świtem

Przet świtem on Lidia Kopanian 13. kesäkuuta 2008 julkaistu albumi. "Przed świtem" -albumilta on julkaistu singleinä "Tamta łza" ja "Rozmawiać z tobą chcę".
HMS Manchester (15)

HMS Manchester (viirinumero 15) oli Britannian kuninkaallisen laivaston Gloucester-luokan kevyt risteilijä.
Valmistus.
Alus tilattiin Hawthorn Leslie and Companyltä, missä köli laskettiin 28. maaliskuuta 1936. Alus laskettiin vesille 12. huhtikuuta 1937 ja valmistui 4. elokuuta 1938.
Palvelus.
toisen maailmansodan alkaessa alus oli 4. risteilijäviirikössä Itä-Intian laivastoasemalla, mistä se kutsuttiin kotiin. Alus saapui 25. marraskuuta 1939 Englantiin, missä se liitettiin Kotilaivastoon Scapa Flowhun pohjoisten merialueiden valvontaan. Alus valtasi 21. helmikuuta 1940 saksalaisen kauppalaiva "Wahehen".
Alus suojasi joukkoja Narvikiin kuljettavaa saattuetta NP1 "HMS Birminghamin" kanssa. Norjan taisteluiden päätyttyä alus siirrettiin Humberiin saksalaisten maihinnousun varalta, mistä se lähti 15. syyskuuta Välimerelle osana operaatio Collaria. Alus osallistui 27. marraskuuta Spartiventon taisteluun. Joulukuussa se palasi Englantiin huoltoon.
Palattuaan palvelukseen "Manchester" valvoi Tanskansalmea ja siten se osallistui Saksan laivaston taistelulaivan "Bismarckin" etsintään. Alus palasi heinäkuussa Välimerelle Maltan saattueiden suojaksi. Siihen osui 23. heinäkuuta operaatio Substancessa lentokoneesta laukaistu torpedo, joka aiheutti suuret vauriot. Tilapäiskorjaukset tehtiin Gibraltarilla, minkä jälkeen alus siirrettiin Philadelphiaan Yhdysvaltoihin varsinaisia korjauksia varten.
Alus palasi palvelukseen 27. helmikuuta 1942, minkä jälkeen se palasi Portsmouthiin viimeisteltäväksi. Alus palasi huhtikuun lopulla palvelukseen Scapa Flowssa oleviin Kotilaivaston yksiköihin ja otti niiden mukana osaa Jäämeren saattueiden suojaamiseen sekä Huippuvuorten operaatioihin.
Elokuussa alus palasi Välimerelle operaatio Pedestaliin, jossa siihen osui 13. elokuuta vastaisena yönä joko Italian laivaston moottoritorpedovene "MS16:n" tai "MS22:n" laukaisema torpedo Tunisian rannikolla. Alus menetti liikuntakykynsä ja se upotettiin varhain 13. elokuuta 1942.
HMS Belfast

HMS Belfast (viirinumero 35) oli Britannian kuninkaallisen laivaston Edinburgh-luokan (osa Town-luokkaa) kevyt risteilijä.
Valmistus.
Alus tilattiin Belfastista Harland and Wolffilta, missä köli laskettiin 10. joulukuuta 1936. Alus laskettiin vesille 17. maaliskuuta 1938 ja valmistui 3. elokuuta 1939.
Palvelus.
"Belfast" liitettiin palvelukseen otettaessa Kotilaivaston 18. risteilijäviirikköön. Alus osui 21. marraskuuta 1939 Saksan laivaston sukellusveneen "U-21:n" Firth of Forthin edustalle laskemaan miinaan. Räjähdys katkaisi aluksen perän aiheuttaen merkittäviä vaurioita. Alukselle tehtiin tilapäiskorjaukset Rosythissa, minkä jälkeen se siirrettiin Plymouthiin telakalle varsinaisia korjauksia varten.
Alukselta poistettiin korjausten yhteydessä puolen tuuman konekiväärit, joiden tilalle asennettiin neljä yksiputkista ja viisi kaksiputkista 20 millimetrin tykkiä. Alukselle asennettiin lisäksi tutkat 273, 281, 282, 283, 284 ja 285.
Alus vapautui telakalta ja palasi palvelukseen 8. joulukuuta 1942. Alus liitettiin uudelleen Kotilaivastoon, jonka mukana osallistui Jäämeren saattueiden suojaamiseen sekä Saksan laivaston taisteluristeilijä "Scharnhorstin" kohtaloksi koituneeseen Nordkapin taisteluun 26. joulukuuta 1943. Aluksen ilmatorjunta-aseistusta oli täydennetty kesäkuussa 1943 asentamalla neljä yksiputkista 20 millimetrin ilmatorjuntatykkiä.
Alus muutettiin huhtikuussa 1944 Normandian maihinnousun Itäisen ryhmän lippulaivaksi, jossa tehtävässä alus palveli heinäkuuhun saakka. Muutostöiden yhteydessä yksi kaksiputkinen 20 millimetrin ilmatorjuntatykki korvattiin kuudella yksiputkisella. Alus siirrettiin elokuussa telakalle Tyynelle valtamerelle siirron vuoksi. Telakalla tehdyt muutostyöt sisälsivät lentokoneen vaatimien rakenteiden poistamisen, kahden kaksiputkisen nelituumaisen ja kahdeksan yksiputkisen 20 millimetrin ilmatorjuntatykin korvaaminen neljällä neliputkisella ja neljällä yksiputkisella kaksinaulaisella ilmatorjuntatykillä. Lisäksi tutkajärjestelmää modernisoitiin lisäämällä tutkat 281b, 293, 277, 274 ja 268.
"Belfast" palasi telakalta palvelukseen toukokuussa 1945. Alus purjehti Tyynelle valtamerelle saapuen Sydneyyn elokuussa 1945. Sydneyssä aluksen kaksi kaksiputkista 20 millimetrin tykkiä korvattiin kolme yksiputkisella 40 millimetrin Bofors Mk III -ilmatorjuntatykillä sekä kahdella 40 millimetrin Boffinsilla. Tämän jälkeen alus pysyi Kauko-Idän alueella vuoteen 1952 saakka, jona aikana se muun muassa osallistui Korean sotaan. Alus palasi vuonna 1952 Britteinsaarille, missä se siirrettiin reserviin. Reservissä alus oli vuonna 1955 telakalla huollettavana palaten sieltä palvelukseen 12. toukokuuta 1959.
"Belfast" siirrettiin Kauko-Itään, missä alus palveli vuoteen 1962, jolloin se siirrettiin Kotilaivaston lippulaivaksi. Alus poistettiin palveluksesta helmikuussa 1963, ja se on vuodesta 1971 alkaen ollut museoaluksena Thames-joella Lontoossa.
Hannu Blommila

Hannu "Hauta" Blommila (s. 13. elokuuta 1957) on suomalainen radiotoimittaja. Hän on toimittanut Yleisradiossa "Kauriin kääntöpiiriä", "Mustafan basaaria", "Progeyötä" ja "Rockradiota". Blommila on myös scifi-harrastaja.
Aiheesta muualla.
Vesa Sisättö, Jukka Halme. Hannun basaarissa: Hannu Blommilan 50-vuotisjuhlakirja. Espoon science fiction- ja fantasiaseura ESC. 2007.
HMS Edinburgh (16)

HMS Edinburgh (viirinumero 16) oli Britannian kuninkaallisen laivaston Edinburgh-luokan kevyt risteilijä.
Valmistus.
Alus tilattiin Swan Hunterin telakalla Newcastle upon Tynestä, missä köli laskettiin 30. joulukuuta 1936. Alus laskettiin vesille 31. maaliskuuta 1938 ja valmistui 6. heinäkuuta 1939.
Palvelus.
Syyskuussa 1939 alus oli 18. risteilijäviirikössä Scapa Flowssa, kunnes se 1. lokakuuta siirrettiin Humberiin sijoitetun osaston 2. risteilijäviirikköön. Alus suojasi Skandinaviaan kulkevia saattueita, kunnes se siirrettiin maaliskuussa huoltoon. Alukselle asennettiin alukselle muun muassa tyypin 279 tutka.
Alus palasi 28. lokakuuta 1940 palvelukseen Kotilaivaston 18. risteilijäviirikköön. Maaliskuussa 1941 alus suojasi Lofoottien operaatiota ja toukokuussa se osallistui Saksan laivaston taistelulaivan "Bismarckin" etsintään, minkä aikana se pysäytti saksalaisen saarronmurtajan "Lechin".
Heinäkuussa alukselle asennettiin kuusi yksiputkista 20 millimetrin ilmatorjuntatykkiä ja se osallistui Välimerellä operaatio Substanceen. Alus oli uudelleen Välimerellä operaatio Halberdissa. Marraskuussa alus palasi pohjoisille merialueille suojaamaan Jäämeren saattueita. Aluksen tutkajärjestelmät päivitettiin tyyppien 273, 284 ja 285 tutkiin alkuvuodesta 1942. Aluksen suojatessa 30. huhtikuuta 1942 kotiin palaavaa saattuetta QP-11, jolloin siihen osui kaksi Saksan laivaston sukellusvene "U-456:n" laukaisemaa torpedoa. Vaikka alus vaurioitui pahoin, se kykeni yhä jatkamaan matkaansa, vaikkakin hitaasti. Alus joutui 2. toukokuuta Saksan laivaston hävittäjien kohteeksi. Se kykeni upottamaan hyökkääjistä "Z26":n ennen kuin siihen osui torpedo, jonka seurauksena alus menetti konetehonsa ja sai suuren vuodon.
"HMS Foresightin" päällikkö Joe Fowells määräsi lopulta "Edinburghin" upotettavaksi torpedolla. Aluksen mukana upposi 465 kultaharkkoa, joka oli osa Neuvostoliiton maksua länsivaltojen sotatarvikeavusta. Keith Jessopin johtama retkikunta nosti kullan vuonna 1981.
Vaatimus

Vaatimus eli vaade ovat pääosin synonyymejä ja tarkoittavat usein aivan samaa asiaa.
Vaatimus.
Vaatimus on jollekin henkilölle, oikeushenkilölle tai viranomaiselle esitetty kehotus tehdä tai olla tekemättä jotakin, esimerkiksi maksaa rahaa tai pidättäytyä toimenpiteistä. Vaatimus esitetään yleensä oikeudenkäynnissä tai hallintomenettelyssä. Nimitystä käytetään myös kanteen yhteydessä, sillä kanteen eräs osa on kannevaatimus. Vaatimus esiintyy usein sanan "vaade" synonyyminä.
Viranomaisen on annettava asianosaiselle mahdollisuus ilmaista mielipiteensä muiden tekemiin vaatimuksiin ennen asian ratkaisemista. Myös viranomaisen asianosaiseen kohdistama vaatimus edellyttää kuulemista. Viranomaiseen kohdistuva vaatimus on asianosaisen tahdonilmaisu, jonka tarkoituksena on saada viranomainen tekemään jokin toimi.
Vaade.
Vaade eli oikeusvaade on jonkin oikeuden haltijan valta vaatia toisilta tiettyä tekoa tai tekemättä jättämistä. Vaateen tilalla käytetään usein sanaa "vaatimus". Yksityisoikeudellinen vaade on esimerkiksi saamisvaatimus ja julkisoikeudellinen vaade voi olla vaikkapa verovaatimus. Vaade voi olla myös kansainväliseen oikeuteen liittyvä. Se on usein aineellisoikeudellinen, mutta vaade saattaa olla myös prosessioikeudellinen, kuten esimerkiksi tuomiovaade tai täytäntöönpanovaade.
Oikeudellinen vaade on yksityisoikeuden piiriin liittyvä ilmentymä, joka kuuluu oikeusjärjestelmän käsiteverkostoon. Se on osapuolen vallinnassa oleva ja oikeudellisen suojan omaava mahdollisuus toteuttaa haluamansa asiantila. Jos asiassa on kaksi osapuolta, toisen vaadetta vastaa toisen velvoite.
Jotakin suoritusta vaativalla velkojalla on velkomisoikeus eli vaade, jos vaatimus täyttää aineellisoikeudelliset edellytykset ja saaminen on erääntynyt. Rahamääräinen maksuvaade on esimerkiksi konkurssisaatava, joka velallisen konkurssin jälkeen on vahvistettu konkurssituomiossa. Jos asianosainen tuomioistuimessa pitää vastapuolen vaadetta oikeana, on kyseessä myöntäminen, joka on kanteen tai sen osan vastustamisen vastakohta.
Bakun koulusurmat

Bakun koulusurmat tapahtuivat Bakussa sijaitsevassa öljyalan oppilaitoksessa aamulla 30. huhtikuuta 2009. Ampujana toimi etninen azeri, vuonna 1980 syntynyt Georgian kansalainen Fərda Qədirov, joka oli alun perin kotoisin Azerbaidžanista. Hän surmasi 12 henkilöä ja lopulta itsensä.
Varmaa motiivia hyökkäykselle ei tiedetä, mutta viranomaisten mukaan syy ei ollut todennäköisesti poliittinen. Tiedotusvälineet kertoivat, että mies oli vastikään palannut Bakuun etsimään töitä. Perheensä hän jätti Venäjälle, ja hänen kerrottiin olleen riidoissa isänsä kanssa. Uhreista yksi oli kotoisin Syyriasta ja toinen Sudanista, loput olivat azerbaidžanilaisia. 
Alustavassa tutkinnassa on ilmennyt, että ampujalla oli ennen surmien aloittamista Makarov-pistooli, ja 71 patruunaa.
Uhrit
Figen

Figen Oy (entinen Faba Sika Oy) on Snellmanin Lihanjalostus Oy:n omistama sikojen keinosiemennykseen erikoistunut yhtiö. Se aloitti toimintansa vuonna 2007, ja sillä on karjuasemat Kauhavan Ylihärmässä ja Tuomikylässä Ilmajoella. Figen Oy tuottaa karjunsiementä suomalaisten porsaantuottajien ja ulkomaisten asiakkaiden käyttöön. 
Matriarkka-karjut periyttävät erityisesti hedelmällisyyttä, Muskeli-karjut hyviä lihasikaominaisuuksia ja Kombi-karjut ovat kombinaatio edellisistä. Kaikista on tarjolla maatiais-, yorkshire- ja risteytysvalikoima. Tällä hetkellä Figenillä on yhteensä 150 tuotannossa olevaa karjua. Suomalaista sika-ainesta on viety elävinä eläiminä tai siemenannoksina Pohjoismaihin, USA:han, kaikkiin läntisen Euroopan maihin sekä Kaukoitään ja Venäjälle. Keinosiemennyskarjujen on täytettävä maa- ja metsätalousministeriön asettamat vaatimukset, jotka perustuvat muun muassa eläintautilakiin, kotieläinjalostuslakiin ja keinosiemennyslakiin.
Figen Oy syntyi, kun Snellman osti Faba Sika Oy:n vuonna 2010. Aiemmin Snellman oli yhtenä osakkaana Faba Sian tytäryhtiössä Suomen Sianjalostus Oy.
Roxana Saberi

Roxana Saberi (; s. 26. huhtikuuta 1977) on yhdysvaltalainen toimittaja, joka lähti työskentelemään Iraniin. Hänet pidätettiin tammikuussa 2009 ensin alkoholin ostosta. Kävi ilmi, että hän työskenteli Iranissa toimittajana luvatta, ja pian hän sai syytteen vakoilusta. Hänen väitettiin keränneen ammattinsa varjolla tietoa Yhdysvalloille. Hänet tuomittiin kahdeksan vuoden vankeuteen. Yhdysvallat piti syytteitä perusteettomina. Barack Obama ilmoitti, että Saberi ei ollut syyllistynyt minkäänlaiseen vakoiluun.
Amnesty International piti Saberia mahdollisena mielipidevankina. Myös Human Rights Watch paheksui Iranin toimia. Saberi oli vankila-aikanaan nälkälakossa.
Toukokuussa Saberin tuomio lievennettiin kahden vuoden ehdolliseksi vankeudeksi. Hän sai luvan jättää Iranin, mutta häntä kiellettiin työskentelemästä Iranissa toimittajana viiteen vuoteen. Vietettyään viikon Wienissä Saberi palasi Yhdysvaltoihin 22. toukokuuta.
Fargossa, Pohjois-Dakotassa kasvanut Saberi on etniseltä taustaltaan iranilais-japanilainen. Hänellä on sekä Yhdysvaltain että Iranin kansalaisuus. Pidätyksensä aikaan hän oli asunut Iranissa jo kuusi vuotta. Hän oli vuoden 1997 Miss North Dakota ja pääsi kymmenen parhaan joukkoon myös Miss Americassa. Hän on kihloissa ohjaaja Bahman Ghobadin kanssa.
Puhtaantunnonvala

Puhtaantunnonvala on Suomessa 1615–1972 käytössä ollut oikeuden edessä annettu juhlallinen vakuutus, jonka avulla asianosainen vakuutti käyvänsä oikeutta tai hakevansa muutosta vilpittömässä mielessä. Vala pyrki estämään asianosaista käymästä oikeutta vääräksi tietämässään asiassa ja tuottamasta haittaa tai vahinkoa vastapuolelle. Voimassaolonsa loppuaikoina puhtaantunnonvalaa käytettiin vain tuomionpurkumenettelyssä ja lain muilla määräyksillä katsottiin olevan vain historiallista merkitystä.
Puhtaantunnonvalasta säädettiin oikeudenkäymiskaaressa (14:9–10). Sen mukaan riitaiset asianosaiset eivät saaneet alioikeudessa valaa toisiltaan vaatia. Sen sijaan hovioikeus sai vaatia valaa, jos totuutta ei muutoin saatu esiin. Jos riitapuoli ei tahtonut tai voinut valaa vannoa, menetti hän oikeutensa asiassa. Rikosasiassa puhtaantunnonvalaa ei saanut vaatia. Pykälät muutettiin lailla 21/1972, joka tuli voimaan huhtikuun alussa 1972.
Vuoden 1734 lain vuoden 1759 suomennoksessa puhtaantunnonvalaa nimitettiin wääryttelemys-walaksi.
Puhtaantunnonvala.
"Minä N. N. vannon Jumalan ja hänen pyhän evankeliuminsa kautta, etten minä muuta tiedä enkä ymmärrä kuin että minulla on oikea asia ja että sitä en aja vihasta enkä ilkeydestä; etten myöskään tieteni käytä mitään valhetta tahi kavaluutta, en koeta aikaa viivyttää, en asiaa hämmentää enkä mitään salata, joka sille on oikeaksi valaistukseksi, vaan että annan sen kaiken rehellisesti ilmi, niin totta kuin Jumala minua auttakoon ruumiin ja hengen puolesta."
Miles Away

"Miles Away" on yhdysvaltalaisen popartistin Madonnan kappale hänen yhdenneltätoista studioalbumiltaan "Hard Candyltä". Kappale julkaistiin albumin kolmantena ja viimeisenä singlenä 17. lokakuuta 2008. "Miles Away" julkaistiin Japanissa jo kesäkuussa promosinglenä. Kappaleen ovat kirjoittaneet Madonna, Timbaland ja Justin Timberlake.
Taustaa.
"Miles Away" oli ensimmäinen kappale, joka sävellettiin "Hard Candy" -albumille. Kuultuaan melodian, Madonna aloitti kappaleen sanoituksen kirjoittamisen. MTV:n haastattelussa Madonna kertoi käyttäneensä inspiraationa silloista aviomiestään Guy Ritchietä ja suhdetta häneen. Madonnan mukaan todella monien ihmisten pitää pärjätä kaukosuhteiden kanssa, eikä se ole helppoa. Kysyttäessä onko kappale omaelämäkerrallinen, hän kertoi, että luultavasti monet "Hard Candy" -albumin kappaleista ovat omaelämäkerrallisia, mutta enemmän tiedostamattomalla tavalla.
Rizana Nafeek

Rizana Nafeek (4. helmikuuta 1988 – 9. tammikuuta 2013) oli srilankalainen, joka tuomittiin Saudi-Arabiassa kuolemaan alaikäisenä tehdystä mahdollisesti tahattomasta henkirikoksesta. Sri Lanka pyrki saamaan Nafeekille tuloksetta armahdusta. Aasian ihmisoikeuskomissio on todennut, että Nafeekin tapaus on kansainvälisesti eniten huomiota saanut ihmisoikeustapaus Saudi-Arabiassa. Saudi-Arabia on allekirjoittanut Lapsen oikeuksien sopimuksen.
17-vuotias Nafeek saapui Riadiin 4. toukokuuta 2005 ja aloitti pian työnsä kotiapulaisena Dawadmissa vajaan 400 kilometrin päässä Riadista. 22. toukokuuta 2005 työnantajan vauva kuoli ollessaan Nafeekin vastuulla. Nafeek katsoi, että vauva tukehtui vahingossa pullosta juottamisen yhteydessä, mutta vauvan vanhemmat pitivät Nafeekia syyllisenä murhaan.
Nafeek tuomittiin 16. kesäkuuta 2007 kuolemaan teosta. Hän oli ollut vangittuna toukokuusta 2005. 
Nafeek oli tekohetkellä vasta 17-vuotias, mutta hänen passinsa syntymäaika oli väärennetty vuodeksi 1982, koska hän ei olisi alaikäisenä päässyt työskentelemään Saudi-Arabiaan. Nafeek teloitettiin mestaamalla tammikuussa 2013.
Sauli Zinovjev

Sauli Zinovjev (s. 1988 Lahti) on suomalainen säveltäjä. Zinovjev on opiskellut pianonsoittoa Lahden konservatoriossa sekä sävellystä Sibelius-Akatemiassa ja Karlsruhen musiikkikorkeakoulussa Saksassa, opettajinaan Tapio Nevanlinna sekä Wolfgang Rihm. 
Zinovjev on keskittynyt orkesterimusiikkiin, ja hänen teoksiaan ovat esittäneet esimerkiksi viulisti Pekka Kuusisto ja kapellimestarit Klaus Mäkelä, Andre de Ridder, Okko Kamu, Jukka-Pekka Saraste ja Dalia Stasevska muun muassa Chicagon sinfoniaorkesterin, Amsterdamin Concertgebouw-orkesterin sekä Ruotsin ja Suomen Radion sinfoniaorkestereiden konserteissa.
Tammikuussa 2022 Radion sinfoniaorkesteri kantaesitti Zinovjevilta yhdessä Ruotsin RSO:n kanssa tilaamansa pianokonserton solistinaan Víkingur Ólafsson. Zinovjevin lyömäsoitinkonserton "A Savage Beat" kantaesitys kuultiin lokakuussa 2024 Bonnissa Beethoven-orkesterin ja lyömäsoittaja Vivi Vassilevan esittämänä. Syksyllä 2025 Zinovjev aloittaa kaksivuotisen säveltäjäresidenssin Sinfonia Lahden kanssa.
Zinovjevin kamarimusiikkia on ollut esillä muun muassa Turun musiikkijuhlilla (residenssisäveltäjä, 2019) ja Rusk-festivaalilla (säveltäjävieras, 2017). Marraskuussa 2014 Zinovjevin orkesteriteos "Gryf" sai kolmannen palkinnon kolmannessa kansainvälisessä Uuno Klami -sävellyskilpailussa. 
Sauli Zinovjevin puoliso on pianisti Hanna-Mari Zinovjev.
Alfabungarotoksiini

Alfa-bungarotoksiini on myrkkyaine, joka on erään kraitteihin kuuluvan käärmeen ("Bungarus multicinctus") tuottaman myrkyn komponentti. Se sitoutuu irreversiibelisti asetyylikoliinireseptoreihin, joita on hermo-lihasliittymissä. Toksiini aiheuttaa lihasten halvaannusta, hengityksen estymisen ja kuoleman. α-bungarotoksiini on myös selektiivinen vastavaikuttaja aivojen nikotiiniasetyylikoliinireseptoreille (nAChR), joten sillä on myös sovelluksia neurotutkimuksessa. Bungarotoksiini löydettiin Taiwanissa 1963.
Alfa-bungarotoksiinin kemiallinen kaava on C338H529N97O105S11, moolimassa 7 984,14 g/mol ja CAS-numero 11032-79-4. Puhdas α-bungarotoksiini on valkoinen, kiinteä yhdiste, joka liukenee osittain kylmään veteen. Toksiinia suositellaan säilytettäväksi −20 °C:n lämpötilassa. Se kykenee imeytymään elimistöön ihokosketuksen, ruoansulatuskanavan sekä hengityselinten kautta.
Matti Karjula

Matti Karjula (7. maaliskuuta 1947 Turku – 2. tammikuuta 2022 Parainen) oli suomalainen taidemaalari. Hän maalasi muun muassa maisemia, muotokuvia, asetelmia sekä pyhimysteemoja ja uskonnollista symboliikkaa sekä eläimiä.
Karjula opiskeli Turun piirustuskoulussa 1969–1970 ja Suomen Taideakatemian koulussa 1970–1973 sekä 1974–1975. Hän opiskeli myös Bulgarian kuvataidekorkeakoulussa Sofiassa (Viss Institus za Izobrazitelni Izkustvo Nikolaj Pavlovots, nykyisin National Academy of Arts) 1976–1977. Lisäksi Karjula opiskeli Helsingin yliopistossa humanistisessa tiedekunnassa valmistuen kandidaatiksi 1986. Karjula toimi kuvataideopettajana 1976–2004. Hän oli Taidemaalariliiton jäsen.
Tom Westergård

Tom Ludvig Robert Westergård (31. joulukuuta 1935 Vaasa – 27. huhtikuuta 2009 Helsinki) oli suomalainen virkamies. Hän toimi Vaasan läänin viimeisenä maaherrana vuosina 1991–1997. Puoluekannaltaan Westergård oli sosialidemokraatti.
Ura.
Westergård työskenteli 1960- ja 1970-luvulla Yleisradiossa toimittajana. Sen jälkeen hän siirtyi tiedotuspäälliköksi ensin Pohjoismaiseen ministerineuvostoon ja sitten valtioneuvostoon. Hän oli Mauno Koiviston läheinen avustaja vuosina 1979–1982 siinä vaiheessa, kun Urho Kekkonen siirtyi syrjään ja alkoi valtataistelu. Hän oli paitsi valtioneuvoston myös Koiviston tiedottaja tämän noustua presidentiksi. Häntä pidetään avoimuuden uranuurtajana, joka painosti Koivistoa avoimiin tiedotustilaisuuksiin. Vaasan läänin maaherraksi hänet nimitettiin Mauno Kangasniemen jäätyä eläkkeelle 1991. Westergård ehti toimia virassaan kuusi vuotta ennen lääniuudistuksessa tehtyä läänin lakkauttamista, jota hän vastusti ankarasti.
Danubio Fútbol Club

 
Danubio Fútbol Club eli Danubio FC on montevideolainen jalkapalloseura. Seura on perustettu vuonna 1932.
Ulla Isaksson

Ulla Isaksson (12. kesäkuuta 1916 Tukholma, Ruotsi – 24. huhtikuuta 2000 Tukholma, Ruotsi) oli ruotsalainen kirjailija ja käsikirjoittaja, joka tunnetaan voimakkaista naiskuvauksistaan.
Isaksson voitti nuorena Evankelisen isänmaasäätiön järjestämän kirjoituskilpailun. Hänen ensimmäinen kirjansa "Trädet" ilmestyi vuonna 1940. Hänen varhaisimmat teoksensa käsittelivät uskonnollista heräämistä ja moraalista vastuuta. Vuonna 1950 julkaistu "Ytterst i havet" kuvaa hänen oman avioeronsa synnyttämää uskonkriisiä. Vuonna 1952 ilmestyi työläisnaisten kollektiiviin sijoittuva "Kvinnohuset" (suom. "Naisten talo"). Vuonna 1973 ilmestyneessä "Paradistorget"-romaanissa äiti hylkää lapsensa, kun taas vuonna 1988 julkaistussa "Födelsedagen"-romaanissa äiti ei pysty irrottamaan otetta lapsistaan. Vuonna 1975 ilmestyneen novellikokoelmansa "Kvinnor" esipuheessa Isaksson kirjoittaa kasvaneensa vuosien varrella pitämään tärkeänä sitä, että naiset kirjoittavat naisista.
Vuonna 1956 julkaistiin Isakssonin kirjoittama Taalainmaan noitavainoista kertova puolidokumentaarinen kirja "Dit du icke vill" (suom. "Ei oman tahtosi mukaan"). Toisen aviomiehensä Erik Hjalmar Linderin kanssa hän kirjoitti kaksiosaisen elämäkerran toimittaja-kirjailija Elin Wägneristä. Isaksson kirjoitti miehensä taistelusta dementiaa vastaan vuonna 1994 ilmestyneen kirjan "Boken om E".
Isakssonin kirjojen pohjalta ovat ohjanneet elokuvia muun muassa Ingmar Bergman ja Vilgot Sjöman. Hän kirjoitti itsekin näytelmiä ja elokuvakäsikirjoituksia, muiden muassa Bergmanin elokuviin "Elämän kynnyksellä" ja "Neidonlähde".
Isaksson oli perustamassa ruotsinkielisen kaunokirjallisuuden edistämiseen pyrkivää De Nio -ryhmää. Vuonna 1999 hän sai Samfundet De Nion erikoispalkinnon elämäntyöstään. Hänet on palkittu myös Selma Lagerlöf -palkinnolla.
Poul Hartling

Poul Hartling (14. elokuuta 1914 Kööpenhamina – 30. huhtikuuta 2000 Kööpenhamina) oli tanskalainen, liberaalia Venstre-puoluetta edustanut poliitikko. Hän toimi 1970-luvulla Tanskan pääministerinä ja vuosina 1978–1985 YK:n pakolaisjärjestö UNHCR:n johtajana.
Elämäkerta.
Hartling sai teologin koulutuksen ja toimi pitkään pappis- ja opetusuralla. Muun muassa kuningatar Margareeta oli hänen oppilaansa. Ensimmäisen kerran hänet valittiin Tanskan parlamenttiin vuonna 1957. Hän nousi Venstre-puolueen johtajaksi vuonna 1965 Erik Eriksenin erottua tehtävästä. Hän toimi Pohjoismaiden neuvoston puheenjohtajana vuosina 1966–1973. Tanskan ulkoministerinä hän toimi kolmen porvaripuolueen kokoomushallituksessa vuosina 1968–1971. Vuoden 1973 hän nousi vähemmistöhallituksen pääministeriksi ja joutui tehtävässään taistelemaan maan suurien talousvaikeuksien kanssa. Vuoden 1975 vaaleissa Venstre-puolue kuului voittajiin mutta pääministeriys siirtyi sosiaalidemokraateille.
Vuoden 1978 alussa Hartling muutti Geneveen ja ryhtyi johtamaan YK:n pakolaisjärjestöä. Vuonna 1982 hänet valittiin toistamiseen järjestön johtoon. Hän vastaanotti järjestön puolesta vuonna 1981 Nobelin rauhanpalkinnon. Palkintorahat käytettiin vammaisten pakolaisten rahaston perustamiseen. Hartling jäi eläkkeelle vuoden 1986 alussa mutta jatkoi vielä toimimista Tanskan ihmisoikeusjärjestöissä.
Tenrikyō

Tenrikyō () on Nakayama Miki -nimisen japanilaisnaisen 1800-luvulla perustama uskonto. Jumalan uskotaan ilmoittaneen itsensä asetuttuaan asumaan Mikin sisälle vuonna 1838, vaikka hän itse pysyi ihmisenä sen jälkeenkin. Keskeistä liikkeen opissa on ”iloisen elämän”, jota varten Jumalan katsotaan tehneen luomistyönsä, viettäminen. Tällainen elämäntapa toteutuu, kun ihmiset elävät keskenään sopusoinnussa toisiaan auttaen ja kunnioittaen. Jumalaan viitataan eri nimillä, joita ovat esimerkiksi T"enri-O-no-Mikoto" ja ”Jumala-vanhempi”. Itsekeskeisiä ajattelutapoja ilmentäviä paheita nimitetään ”tomuksi”, jonka muotoja on nimetty kahdeksan.
Tenrikyōssa ruumiiden katsotaan olevan lainassa Jumalalta. Kuoleminen johtaa uuteen syntymään.
Japani piti tenrikyōta pitkään vain šintolaisena lahkona. 
Uskonnossa on kolme pyhää kirjaa: "Ofudesaki", "Mikagura-uta" ja "Osashizu". Keskeinen kaupunki on Naran prefektuurissa sijaitseva Tenri, jossa on liikkeen pääpaikka. Tenrikyō on edelleen suosituinta Japanissa, mutta myös muualla maailmassa on jonkin verran toimintaa; Japanin ulkopuolella liike on kasvanut muun muassa Brasiliassa, Yhdysvalloissa, Etelä-Koreassa ja Taiwanilla. Liike tekee kansainvälistä lähetystyötä. Jäseniä liikkeellä on pari miljoonaa ja kirkkoja yli 17 000.
Tenrikyōn järjestämiin palveluksiin kuuluu muun muassa musiikkia ja rukousta. Liike kertoo opistaan "shuyoka"-kursseilla.
Filosofien jalkapallo-ottelu

Filosofien jalkapallo-ottelu () on Monty Python -sketsi, joka kuvaa saksalaisten ja kreikkalaisten filosofien jalkapallo-ottelua Münchenin olympiastadionilla vuoden 1972 kesäolympialaisissa.
Sketsissä esiintyvät mm. ”Sokrates” (Eric Idle), ”Arkhimedes” (John Cleese), ”Hegel” (Graham Chapman), ”Nietzsche” (Michael Palin), ”Marx” (Terry Jones) ja ”Kant” (Terry Gilliam). Pelin selostajana toimii Palin.
Sketsi kuului alun perin saksalaisen "Monty Python's Fliegender Zirkus" -sarjan (1972) toiseen osaan. Myöhemmin se oli osana "Monty Python Hollywoodissa" -elokuvassa (1982) nimellä ”International Philosophy”".
Joukkueet.
Pelin tuomarina toimii Kungfutse, linjatuomareina puolestaan Tuomas Akvinolainen ja Augustinus. Saksan joukkueen johtajana toimii Martti Luther.
Sketsissä kreikkalaisten filosofien nimet on esitetty saksaksi. Arkhimedeen läsnäolo Kreikan joukkueessa mainitaan yllätykseksi – mahdollisesti koska hän oli enemmän fyysikko ja matemaatikko kuin filosofi. Sofokles oli todellisuudessa näytelmäkirjailija, ei filosofi, mutta häntä ei mainita erikseen.
Franz Beckenbauer on ottelun ainoa oikea jalkapalloilija, ja myös hänen läsnäolonsa mainitaan yllätykseksi. Ludwig Wittgenstein oli todellisuudessa itävaltalainen, ei saksalainen.
Selostaja mainitsee ohimennen Saksan voittaneen ”Englannin kuuluisan keskikentän kolmikon Bentham, Locke ja Hobbes” välierissä.
Pelin kulku.
Kun ottelu alkaa, filosofit alkavat käyskennellä ympäri kenttää omissa ajatuksissaan koskematta palloon. Tämä saa Beckenbauerin hämmennyksiin. Filosofit näyttävät syöttelevän toisilleen filosofisia argumentteja ja viittilöivän välillä. Nietzsche saa keltaisen kortin väitettyään, ettei Kungfutsella ole vapaata tahtoa.
Karl Marx tulee kentälle, kun peliä on jäljellä kaksi minuuttia. Vastoin selostajan toiveita hän ei kuitenkaan saa elävöitettyä Saksan hyökkäystä, vaan lähtee harhailemaan kentällä muiden tavoin.
Minuutti ennen peliajan päättymistä Arkhimedes huudahtaa ”Heureka!” ja syöttää pallon Sokrateelle. Kreikkalaiset ohittavat saksalaisten puolustuksen ja Sokrates puskee pallon maaliin. Saksalaiset kiistävät maalin; Hegel väittää, että todellisuus on vain epänaturalistisen etiikan apriorinen aksidenssi; Kant puolestaan väittää kategorisen imperatiivin perusteella, että se on ontologisesti olemassa vain mielikuvituksessa; ja Marx puolestaan väittää, että kyseessä oli paitsio. Hidastuskuva todistaa Sokrateen todella olleen paitsiossa silloin voimassa olleiden paitsiosääntöjen mukaan (muuttuivat 1990). Maali kuitenkin hyväksytään ja Kreikka voittaa ottelun.
Hybridilaina

Hybridilaina on yritysten pääomainstrumentti. Instrumenttia kutsutaan hybridiksi, koska se voi olla yhtä aikaa omaa ja vierasta pääomaa. Kyseessä on oman pääoman ehtoinen joukkovelkakirjalaina. Hybridilaina ei IFRS-säännöstön mukaan ole velkainstrumentti vaan pääomainstrumentti.
Hybridilainassa ei ole ennalta määrättyä takaisinmaksuaikaa, mutta se voidaan yleensä ehtojen mukaan maksaa ennenaikaisesti takaisin. Koronmaksu ei ole lainaehdoissa pakollista vaan siitä päättää yleensä liikkeeseenlaskijan hallitus osingonmaksun tapaan. Muodollisesti yhtiön hallitus päättää myös lainan takaisinmaksusta. Lainan ehdoista ja aikarajoista sovitaan kulloinkin yhtiön ja sijoittajien kesken. Lainan antajalla ei ole oikeutta vaatia takaisinmaksua tai korkoa. Koska lainalla ei ole ehdotonta takaisinmaksuaikaa eikä koronmaksu ole pakollista, IFRS-säännöstö lähtee siitä, että hybridilaina voidaan laskea yhtiön omaan pääomaan. Siten se parantaa yhtiön taloudellisia velkaisuustunnuslukuja.
Hybridilainan korko on useimmiten merkittävästi tavanomaista senior-ehtoista lainaa korkeampi ja oman pääoman kustannusta alhaisempi - usein 6-9 % välimaastossa. Lainan antajan näkökulmasta hybridilaina on velaksi korkean riskin sijoitus, sillä takaisinsaantijärjestyksessä se tulee veloista viimeisenä ennen muita oman pääoman instrumentteja, kuten osakkeita. Tyypillisesti hybridilainassa on ehtona, että se voidaan maksaa takaisin jonakin tiettynä päivämääräänä, ja mikäli yhtiö ei tällöin suorita lainaa takaisin, sovittu korko nousee. Lainan koronmaksu voi olla myös sidottu osingonmaksuun.
Yrityksen näkökulmasta hybridilaina mahdollistaa omien pääomien tilapäisen vahvistamisen laimentamatta omistajien omistusuosuutta esimerkiksi osakeannilla. Hybridilainalla vahvistetaan yhtiön velkaisuustunnuslukuja yleensä kasvua ja investointeja varten tai turvaamaan yhtiön tilanne läpi vaikean markkinatilanteen. Hybridilaina antaa siten yrityksen johdolle lisäaikaa toteuttaa suunniteltuja toimenpiteitä ilman osakkeenomistajien lisäpanostuksia yhtiöön. 
Historiassa osakkeenomistajat suhtautuivat hybridilainoihin negatiivisesti, sillä korkean koron myötä se johtaa yhtiön osakkaille jaettavissa olevien varojen pienenemiseen. Osakkeenomistajien suhtautuminen hybridilainoihin on kuitenkin muuttunut ja nykyään se nähdään pikemminkin kasvun mahdollistajana tai vaikean markkinatilanteen tasapainottajana, ja siten pitkällä aikavälillä se palvelee myös osakkeenomistajan etua.
Isku Interior

Isku Interior Oy on suomalainen, Isku-konserniin kuuluva yritys, joka valmistaa huonekaluja kuluttajille sekä yksityisille että julkisen sektorin yritysasiakkaille. Tyypillisiä toteutuksia ovat kotien, toimistojen ja koulujen kalusteet, minkä lisäksi yrityksellä on erilaisia ratkaisuja palveluasumisen kalustamiseen ja mahdollisuus myös asiakkaan tarpeiden mukaisiin räätälöinteihin.
Isku Interiorilla on kaksi tehdasta Lahdessa. Lisäksi Isku Interiorilla on tytäryhtiöt Ruotsissa, Norjassa, Virossa, Liettuassa ja Latviassa.
IEVA

IEVA (Isännän ja Emännän VAlinta) oli tietokoneohjelma, jota käytettiin 1980- ja 1990-luvulla maatalousnäyttelyissä auttamaan maatilojen isäntiä ja emäntiä puolison valinnassa. Ohjelman kehitti Oulun maaseutukeskuksen suunnittelutoimiston päällikkö agronomi Leo Vimpari. 
Ensimmäisen kerran ohjelma oli käytössä Oulun maatalousnäyttelyssä elokuussa 1982. Ohjelmaa käytettiin soveltaen myös televisio-ohjelmassa "Napakymppi".
Lomakkeen täytti 1980-luvulla 70 000 ihmistä, ja ohjelman ansiosta syntyi arviolta 600 paria.
Voyager Golden Record

Voyager Golden Record on Voyager 1 &amp; 2 -luotainten mukana avaruuteen lähetetyt "kultaiset äänitteet", joihin tähtitieteilijä Carl Saganin johtama komitea valitsi kuvia, musiikkia ja ääniä maapallon elämästä ja kulttuurista.
Äänitteet on tarkoitettu kaikelle maapallon ulkopuoliselle elämälle tai ehkäpä tulevaisuuden ihmisille, jotka voivat löytää ne. Voyagerit eivät ole suuntaamassa mihinkään tiettyyn tähteen, mutta noin 40 000 vuoden päästä Voyager 1 on vain 1,6 valovuoden päässä AC+79 3888 -tähdestä, Käärmeenkantajan tähdistössä.
Voyagerit ovat kuitenkin suureen maailmankaikkeuteen verrattuna niin pieniä, että on hyvin epätodennäköistä, että äänitteet kohtaavat ulkopuolista elämää. Jos avaruusolennot kuitenkin löytävät äänitteet, se tapahtuu luultavasti kaukana tulevaisuudessa; siksi äänitteet nähdään pikemminkin aikakapseleina, kuin pyrkimyksenä kommunikoida avaruusolentojen kanssa.
Varsinaiset levyt ovat kullalla päällystettyjä kuparilevyjä, joiden kantena toimii kullalla päällystetty alumiinilevy. Kannet sisältävät symbolisia merkkejä ja piirroksia, kuten ohjeita levyn käyttöön sekä tietoja aurinkokunnan sijainnista Linnunradassa. (Levyt vaativat vinyylisoittimen.)
Nakayama Miki

Nakayama Miki (18. huhtikuuta 1798 – 26. tammikuuta 1887), jota kutsutaan Oyasamaksi, oli japanilainen nainen, joka perusti tenrikyō-uskonnon. Uskonnon kannattajat katsovat Jumalan asettuneen asumaan hänen sisälleen 26. lokakuuta 1838. Hänen kuitenkin uskotaan pysyneen ihmisenä senkin jälkeen. Hänen elämäänsä vuoden 1838 jälkeen kutsutaan "jumalaisen mallin tieksi". Kuolemansa jälkeen hän liikkeen mukaan jatkaa pelastustyötään ja johdattaa ihmisiä "iloiseen elämään", johon liitetty uskomus kuuluu liikkeen keskeisiin oppeihin.
Oyasama joutui perustamansa uskonnon takia vainotuksikin tuon ajan Japanissa. Hän myös harjoitti henkiparantamista.
Nakayama Mikin yleisessä kutsumanimessä "oya" viittaa "vanhempaan" ja "-sama" on kunniaa osoittava pääte.
Cab Calloway

Cabell ”Cab” Calloway III (25. joulukuuta 1907 Rochester, New York, Yhdysvallat – 18. marraskuuta 1994 Hockessin, Delaware, Yhdysvallat) oli yhdysvaltalainen jazzmuusikko.
Calloway oli mestari scat-laulussa ja johti yhtä Yhdysvaltain suosituimpaa afroamerikkalaista big bandia 1930-luvun lopusta 1940-luvun loppuun. Hänen yhtyeessään esiintyi muita kuuluisia jazzmuusikoita, kuten trumpetistit Dizzy Gillespie ja Doc Cheatham, saksofonistit Ben Webster ja Leon ”Chu” Berry, New Orleansin kitaristi Danny Barker ja basisti Milt Hinton. Calloway jatkoi esiintymistään kunnes hän kuoli sydänkohtaukseen 86-vuotiaana vuonna 1994. Hän tuli tunnetuksi roolistaan elokuvassa "The Blues Brothers" ja luultavasti suosituimmasta kappaleestaan ”Minnie the Moocher”.
"The Blues Brothers" -elokuvan DVD:llä olevassa Callowayn esittelyssä kerrotaan, että Ira Gershwin kirjoitti "Porgy ja Bess" -oopperan pahan miehen roolin, huumekauppias Sportin’ Lifen, alun perin juuri Cab Callowayta varten hänen persoonaansa tukeutuen. 
Suomessa Calloway esiintyi Pori Jazz -festivaaleilla vuonna 1987.
Vuonna 2018 Callowayn single ”Minnie the Moocher” (1931) valittiin mukaan Yhdysvaltain kongressin kirjaston National Recording Registry -kokoelmaan, johon kootaan esteettisesti, historiallisesti tai kulttuurisesti merkittäviä yhdysvaltalaisia äänitteitä.
Kääpiöahvenet

Kääpiöahvenet ("Apistogramma") on pienikokoisten kirjoahventen (Cichlidae) suku. Siihen kuuluu 89 lajia, joista monia pidetään akvaariokaloina.
"Apistogramma"-kirjoahvenet jäävät alle 12 senttimetrin pituisiksi. Ne elävät trooppisessa Etelä-Amerikassa pienissä joissa ja järvissä. Useimmat lajit elävät pehmeässä, happamassa humushappojen tummentamassa vedessä. Niiden tyypilliset elinympäristöt ovat hämäriä kasvitiheikköjä. Muiden kirjoahventen tapaan ne syövät lähinnä eläinruokaa.
Lajit.
"Apistogramma" -sukuun luetaan seuraavat 89 lajia:
Aloha from Hell

Aloha from Hell oli saksalainen poprockia soittava yhtye, joka perustettiin vuonna 2006. Yhtyeeseen kuuluivat laulaja Vivi, Feli (rummut), Max (basso) sekä kitaristit Moo ja Andy.
Bändin ensimmäinen albumi "No More Days To Waste" julkaistiin Saksassa tammikuussa 2009. Saksassa albumista on noussut kaksi hittikappaletta, "Walk Away" ja "Don't Gimme That". Suomessa albumi julkaistiin toukokuussa 2009. 
Yhtye hajosi vuonna 2010.
Cheondogyo

Cheondogyo () on Donghak-liikkeestä Korean niemimaalla 1800-luvulla syntynyt uskonnollinen liike. Palvonnan kohteena on Hanulnimiksi kutsuttu jumala. Ihminen ilmentää cheondogyon mukaan samaa olemusta kuin Hanulnim. Ihmisen tulee jalostaa mielensä sopusointuun Hanulnimin kanssa. Perimmäisenä tavoitteena on maanpäällisen paratiisin saavuttaminen.
Etelä-Korean yli 48-miljoonaisesta väestöstä noin 1 130 000 henkeä tunnustaa cheondogyoa. Heistä noin 400 000 asuu pääkaupungissa Soulissa. Etelä-Koreassa on 280 cheondogyolaista kirkkoa, joista Soulissa 21.
Myös Pohjois-Koreassa on cheondogyon harjoittajia. Cheondogyolainen Ch'ôngu -puolue toimii työväenpuolueen alaisena.
Historia.
Cheondogyon perusti Choe Je-u. Hän vastusti länsimaisten tapojen, erityisesti kristinuskon, leviämistä ja uskoi maan moraaliseen rappioon. Choe Suun vietti 10 vuotta kierrellen maata ja sitten 6 vuotta meditoiden. Meditoidessaan hän sai mystisen kokemuksen ja kirjan. Vuonna 1860 hän sai näyn Hanulnimilta, joka ohjeisti hänet pelastamaan ihmiskunnan sairaudelta. Suun alkoi levittää näkemyksiään vuonna 1861, mutta sai heti vastaansa Korean konfutselaisen hallinnon. Vuonna 1864 Choe otettiinkin vangiksi ja teloitettiin. Suurin osa hänen perheestään ja cheondogyon johtajista karkotettiin. Ennen kiinni jäämistään Ch’oe Suun oli kuitenkin saanut valmiiksi Nonhakmoonin, josta tuli osa uskon pyhiä kirjoituksia. Teoksessa hän julisti liikkeensä "Tonghakiksi" eli itäiseksi tieksi, jonka vastakohta oli läntinen tie eli katolilaisuus. Ch’oe Suunin asettama seuraaja Ch’oe Si-Hyung jatkoi kuitenkin uskon levittämistä salaa. Cheondogyon pyhät kirjoitukset julkaistiin vuosina 1880-1881 ja vähitellen liike alkoi elpyä hallinnon vainoista. Liike muuttui vuonna 1893 poliittisemmaksi ja sen tarkoituksena oli suojella Koreaa ulkomaisilta vaikutteilta. Vuonna 1894 Chullan provinssissa syttyi hallinnon vastainen kapina, joka yhdistettiin tonghakkiin. Liike jatkoi yrityksiään maan uudistamiseksi vuosisadan loppuun saakka.
Ch’oe Si-Hyung kohtasi saman kohtalon kuin hänen edeltäjänsäkin, hänet teloitettiin vuonna 1898. Hänen seuraajansa Son Byong-hi otti käyttöön nimityksen "cheondogyo" "tonghakin" sijaan. Tarkoituksena oli viestittää maan hallinnolle liikkeen muuttuneen poliittisesta puhtaasti uskonnolliseksi liikkeeksi. Tämä ratkaisi ongelmat Korean hallinnon kanssa, mutta uusia ongelmia tuli jälleen Japanin miehitettyä Korean vuonna 1910. Vuonna 1919 cheondogyon johtajat perustivat itsenäisyysliikkeen, mikä johti kovaan Japanin vastaiskuun. Son Byong-hi ja monet muut cheondogyon johtajat vangittiin, mutta ennen vangitsemistaan Byong-hi nimitti seuraajakseen Park In-hon, joka jatkoi itsenäisyystaistelua Koreassa. Ennen toisen maailmansodan alkua cheondogyon vahva tukialue oli Pohjois-Koreassa, jossa sillä oli yli miljoona seuraajaa. Vuonna 1921 liikkeelle oli rakennettu päämaja Souliin ja sama rakennus on edelleen samassa käytössä.
Sundsvall Dragons

Sundsvall Dragons oli ruotsalainen koripalloseura Sundsvallista. 
Historia.
Seura perustettiin toukokuussa 1939 nimellä "KFUM Sundsvall". Vuonna 1993 seura nousi Basketliganiin ja samalla nimeksi vaihdettiin "Sundsvall Dragons". 
Sundsvall Dragons pelasi ensimmäistä kertaa kansainvälisissä sarjoissa kaudella 2000–2001, jolloin se hävisi Korać cupin karsinnoissa venäläiselle Himkille.
Kaudella 2007–2008 joukkueessa pelasi yhden ottelun ajan Scottie Pippen. Sundsvall maksoi Pippenille yhdestä ottelusta 66 000 dollaria. 
2000-luvulla joukkue kuului sarjan kestomenestyjiin ja pelasi loppuotteluissa vuosina 2005, 2008, 2009, 2011 sekä 2013. Ensimmäistä kertaa seura voitti Ruotsin-mestaruuden kaudella 2008–2009. Seuraavan ja viimeisen kerran Sudsvall Dragons voitti mestaruuden kaudella 2010–2011.
Kauden jälkeen 2015–2016 seuran ajautui konkurssiin pitkällisten talousvaikeuksien myötä.
Gilbert Gottfried

Gilbert Jeremy Gottfried (28. helmikuuta 1955 New York – 12. huhtikuuta 2022 New York) oli yhdysvaltalainen stand up -koomikko ja näyttelijä. Hänet tunnetaan ääninäyttelijänä muun muassa Jagon ääniroolista piirroselokuvissa "Aladdin", "Jafarin paluu", ja "Aladdin ja varkaiden kuningas" sekä animaatiosarjassa "Mikin klubi". Gottfriedin tavaramerkit stand-up-koomikkona olivat hänen korviaraastava äänensä, liioitellut eleensä, tihrusilmäinen katseensa ja räävittömät herjansa.
Gottfried aloitti uransa 15-vuotiaana ja ryhtyi kiertämään Yhdysvaltoja stand-up koomikkona. Hän nousi maanlaajuisesti tunnetuksi vuosina 1980–1981 saatuaan kiinnityksen "Saturday Night Liveen". Vuonna 1983 hän esiintyi myöhäisillan "Thicke of the Night" -ohjelmassa sekä pikkurooleissa elokuvissa. Sen jälkeen hän aloitti oman myöhäisillan shownsa, "USA Up All Night". Vuonna 1992 hän antoi äänensä Disneyn "Aladdinin" papukaija Jagolle, minkä jälkeen hän teki useita muitakin äänirooleja animaatioelokuvissa. Gottfried jatkoi uraansa myös aktiivisena stand-up-koomikkona ja esiintyi säännöllisesti suosituissa talk showeissa kuten "The Tonight Show with Jay Leno" ja "The Howard Stern Show".
Dokumenttielokuvassa "The Aristocrats" (2005) koomikot kertovat samannimistä, erityisen törkeää sisäpiirin vitsiä, josta tuli tunnettu sen jälkeen, kun Gottfried esitti sen julkisesti vuonna 2001. Tuolloin Gottfried oli halunnut vitsailla syyskuun 11. päivän iskuista. Kun hän sen oli tehnyt, yleisö kääntyi jyrkästi häntä vastaan. Yleisöstä huudettiin: "Liian pian!", ja tästä huudosta tuli samana iltana kuuluisa. Huomattuaan, ettei hänellä ollut enää mitään menetettävää, Gottfried päätti kertoa yleisölle The Aristocrats -vitsin version, joka oli sanoinkuvaamattoman törkeä, kesti lähes kymmenen minuuttia ja jonka myöhemmin sanottiin olevan vitsin kaikista versioista paras. Yleisö riehaantui. Tapauksen jälkeen Gottfried muutti tyyliään aiempaa likaisempaan suuntaan. The Aristocrats -vitsistä tuli hänen tavaramerkkinsä.
Gottfried kuoli 67-vuotiaana Manhattanilla 12. huhtikuuta 2022 sairastettuaan pitkään kammiotakykardiaa.
Charles Haid

Charles Haid (s. 2. kesäkuuta 1943 San Francisco, Kalifornia) on yhdysvaltalainen näyttelijä. Hän on näytellyt muun muassa sivuroolissa konstaapeli Renkona televisiosarjassa "Hill Street Blues" vuosina 1981–1987. Hän on myöhemmin myös ohjannut elokuvia.